
KRETINGOS LOPŠELIO-DARŽELIO „ĄŽUOLIUKAS“ 
MAITINIMO ORGANIZAVIMO TVARKOS APRAŠAS

I. BENDROSIOS NUOSTATOS
1. Kretingos lopšelio-darželio „Ąžuoliukas“ maitinimo organizavimo tvarkos aprašas (toliau – aprašas) reglamentuoja vaikų, lankančių Kretingos lopšelį-darželį „Ąžuoliukas“ (toliau – Lopšelis-darželis) maitinimą.
[bookmark: _GoBack]2. Aprašo tikslas – sudaryti sąlygas vaikų sveikatai, palankiai ir saugiai mitybai bei nustatyti maitinimo organizavimo dalyvių funkcijas.
3. Maitinimas organizuojamas vadovaujantis teisės aktais, reglamentuojančiais maitinimo organizavimą, maisto produktų tiekimą, maisto tvarkymą, patalpų ir įrangos priežiūrą, sveikatos bei saugos reikalavimus, ir šiuo aprašu.
4. Apraše vartojamos sąvokos:
4.1. šiltas maistas – maistas, patiekiamas kaip karštas patiekalas, iki patiekimo vartoti laikomas ne žemesnėje kaip +63 C temperatūroje;
4.2. produktas – maisto produktas, naudojamas patiekalų gamybai;
4.3. vaikų maitinimo paslaugos – paslaugos, už kurias Savivaldybės tarybos nustatyta tvarka sumoka tėvai (kiti teisėti vaiko atstovai);
4.4. nemokamas priešmokyklinio amžiaus vaikų maitinimas – maitinimas, kuris yra skiriamas Lietuvos Respublikos socialinės paramos mokiniams įstatymo nustatyta tvarka ir finansuojamas iš valstybės biudžeto specialiosios tikslinės dotacijos savivaldybių biudžetams bei savivaldybės biudžeto. Nemokamas maitinimas organizuojamas Savivaldybės tarybos nustatyta mokinių nemokamo maitinimo organizavimo tvarka bei Lopšelio-darželio „Vaikų nemokamo maitinimo lopšelyje-darželyje taisyklėmis“;
4.5. pritaikytas maitinimas – toks maitinimas, kuris užtikrina tam tikro sveikatos sutrikimo (alergija tam tikriems maisto produktams, virškinimo sistemos ligos ar remisinės jų būklės ir kt.) nulemtus, asmens individualių maisto medžiagų ir energijos poreikius, parenkant toleruojamus maisto produktus, jų gamybos būdą, konsistenciją ir valgymo režimą, ir yra raštiškai rekomenduojamas gydytojo.
II. MAITINIMO ORGANIZAVIMAS
5. Lopšelio-darželio direktorius organizuoja vaikų maitinimą taip, kad būtų sudarytos sąlygos vaikams pavalgyti šilto maisto. Maistas gaminamas atsižvelgiant į fiziologinius vaikų poreikius, amžiaus ypatumus, tinkamos mitybos principus. Vaikai maitinami grupėse pagal sudarytus valgiaraščius.
6. Maitinimo organizavimo veiklos sritys ir atsakingi asmenys:
6.1. Direktorius:
6.1.1. teikia informaciją Kretingos rajono savivaldybės tarybai, atsakingiems darbuotojams apie lėšų poreikį maitinimo patalpoms (virtuvėms, sandėliams, valgyklai, grupių virtuvėlėms prižiūrėti, įrangai įsigyti ar atnaujinti, kitoms išlaidoms, tiesiogiai susijusioms su vaikų maitinimu);
6.1.2. vykdo mokesčio už vaikų maitinimą lengvatų, numatytų Kretingos rajono savivaldybės tarybos sprendimais, taikymo Lopšelyje-darželyje tvarką;
6.1.3. pagal Kretingos rajono savivaldybės tarybos sprendimais nustatytų pareigybių ir etatų sąrašą paskirsto darbuotojams vaikų maitinimo organizavimo ir priežiūros funkcijas, rengia pareigybių aprašymus;
6.1.4. tvirtina maitinimo organizavimo Kretingos lopšelyje-darželyje „Ąžuoliukas“ aprašą;
6.1.5. skiria atsakingus asmenis už Gerosios higienos praktikos taisyklių įdiegimą ir maisto saugos valdymą.
6.2. Kretingos rajono savivaldybės visuomenės sveikatos biuro Visuomenės sveikatos priežiūros specialistas, bendradarbiaudamas su Lopšelio-darželio direktoriumi ir įgyvendindamas savarankiškas savivaldybės visuomenės sveikatos priežiūros funkcijas: 
6.2.1 stebi Lopšelio-darželio patalpų ir aplinkos higieninę būklę, prieš epideminį režimą bei prireikus, teikia pasiūlymus Lopšelio-darželio administracijai;
6.2.2. atlieka traumatizmo, apsinuodijimų profilaktiką ir prireikus teikia rekomendacijas Lopšelio-darželio administracijai;
6.2.3. pagal kompetenciją, teisės aktuose nustatyta tvarka prižiūri, kad vaikų maitinimas atitiktų teisės aktų numatytus reikalavimus; 
6.2.4. du kartus per mėnesį pildo valgiaraščių ir vaikų maitinimo atitikties patikrinimo žurnalą; 
6.2.5. konsultuoja  Lopšelio-darželio darbuotojus sveikos mitybos bei sveikatos saugos klausimais;
6.2.6. dalyvauja planuojant ir įgyvendinant sveikatos ugdymo veiklą Lopšelyje-darželyje.  
6.2.7. VSSIS sistemoje analizuoja vaikų formas E027-1, informuoja Lopšelio-darželio direktorių apie formose pateiktą sveikatos būklę bei rekomendacijas, susijusiais su maitinimo organizavimu;  
6.2.8. pagal gydytojų rekomendacijas dėl pritaikyto maitinimo, praneša įstaigos direktoriui bei šiuos duomenis perduoda Kretingos VSB dietologui.  
6.3. Virėjai:
6.3.1. gamina patiekalus vadovaujantis dienos valgiaraščiu-reikalavimu ir technologinėmis kortelėmis;
6.3.2. laikosi patiekalų apdorojimo laiko ir temperatūros reikalavimų, atlieka pagamintų patiekalų temperatūros matavimą, šaldymo įrengimų temperatūros matavimą ir registruoja žurnaluose;
6.3.3. pasveria porcijas vienam vaikui ir išduoda į  grupes atitinkamai pagal jose esančių vaikų skaičių;
6.3.4. atlieka kontrolinius svėrimus;
6.3.5. kasdien valo virtuvės patalpas ir įrengimus, vieną kartą per savaitę organizuoja virtuvėje sanitarinę dieną.
6.4. Virėjas atsakingas už maisto sandėlį:
6.4.1. užsako maisto produktus iš tiekėjų;
6.4.2. priima iš tiekėjų tik kokybiškus realizacijos laiką atitinkančius produktus, juos sandėliuoja laikydamasis naudojimo terminų ir kitų produktų laikymo sąlygų reikalavimų;
6.4.3. darbo pabaigoje išduoda iš sandėlio produktus kitai dienai pagal iš vakaro sudarytą valgiaraštį-reikalavimą;
6.4.4. kasdien vykdo tikslią maisto produktų įplaukų ir išlaidų registraciją Produktų apskaitos knygoje;
6.4.5. valo sandėlį ir fiksuoja sandėlio valymo žurnale;
6.4.6. matuoja sandėlyje esančių šaldymo įrengimų temperatūrą ir fiksuoja žurnale.
6.5. Higienos ir mitybos specialistas:
6.5.1. nustatytu laiku užfiksuoja vaikų lankomumo duomenis  ir sudaro dienos valgiaraščio-reikalavimus Lopšelyje-darželyje;
6.5.2. suveda naujai Kretingos rajono savivaldybės Visuomenės sveikatos biuro dietistės sudarytus ir patvirtintus abiejų įstaigų direktorių perspektyvinių valgiaraščių duomenis;
6.5.3. ne rečiau kaip vieną kartą per mėnesį tikrina savikontrolės žurnalų pildymą, atlikus patikrinimą,  pasirašo. Apie pastebėtus neatitikimus reikalavimams praneša už savikontrolės žurnalo pildymą atsakingiems asmenims;
6.5.4. teikia pasiūlymus dėl virtuvės vidaus audito; 
6.5.5. organizuoja vandens ir maisto kokybės tyrimus teisės aktų nustatyta tvarka;
6.5.6. prižiūri gaunamų produktų laikymą, kokybę, ir kad būtų laikomasi produktų realizavimo terminų; 
6.5.7. Lopšelyje-darželyje kontroliuojančioms institucijoms vykdant maitinimo organizavimo patikrinimus, Visuomenės sveikatos priežiūros specialistas kartu su kitais atsakingais darbuotojais kviečiamas dalyvauti tikrinime  ir teikti informaciją savo kompetencijos ribose;
6.5.8. bendradarbiaujant su Lopšelio-darželio darbuotojais vykdo vaikų maitinimo stebėseną, analizuoja gaminamų patiekalų suvartojimą; 
6.5.9. peržiūri ir suskaičiuoja Lopšelio-darželio viešųjų pirkimų būdu perkamus maisto produktus ir jų  kiekius pagal naudojamus valgiaraščius; 
6.5.10. sudaro maisto išdavimo ir maitinimosi grafikus; 
6.5.11. sudaro darbuotojų mitybos žiniaraštį;
6.5.12. pagal gydytojų rekomendacijas dėl pritaikyto maitinimo sudaryto pritaikyto valgiaraščio duomenis suveda į sistemą, o jo kopiją pateikia vaiko tėvams ar globėjams.
6.5.13. pagal poreikį atlieka maisto išdavimo iš virtuvės ir maisto patiekimo vaikams priežiūrą, vadovaujantis SAM patvirtintu maitinimo organizavimo tvarkos aprašu.  
6.5.14. prieš mokinių atostogas surenka mokinių lankomumo duomenis apie jų lankumą mokinių atostogų metu.


III. MAITINIMO PASLAUGOS FINANSAVIMAS
7. Maitinimo paslauga finansuojama tėvų (kitų teisėtų vaiko atstovų), kurių vaikai gauna maitinimo paslaugą ir savivaldybės biudžeto lėšomis teisės aktų nustatyta tvarka.
8. Priešmokyklinio ugdymo mokiniams, kuriems maitinimas skiriamas vadovaujantis Lietuvos Respublikos socialinės paramos mokiniams įstatymu, tėvams pageidaujant, atlyginimas už maitinimo paslaugas mažinamas Kretingos rajono savivaldybės administracijos direktoriaus įsakymu nustatoma mokinių nemokamam maitinimui lėšų vienai dienai maisto produktams pirkti (įskaitanti prekių pridėtinės vertės mokestį) suma.

IV. VAIKŲ MAITINIMO APSKAITA
9. 1–7 metų amžiaus vaikai maitinami 3 kartus per dieną ne rečiau, kaip 3,5 valandas. Pusryčiai išduodami grupėms laipsniškai pagal vaikų amžių nuo 8.20 val. iki 8.45; pietūs – nuo 11.50 val. iki 12.15 val.; vakarienė –  nuo 15.20 iki 15.45 val. 
10. Vykdant ES programas „Pienas vaikams“ ir „Vaisių vartojimo skatinimas mokyklose“ vaikams papildomai patiekiami pieno produktai ir vaisiai.
11. Atsižvelgiant į vaiko buvimo ugdymo įstaigoje trukmę, vaiko tėvai (kiti teisėti vaiko atstovai), gali pasirinkti kitokį maitinimų skaičių. Maitinimų skaičius gali būti keičiamas nuo naujo mėnesio pirmos darbo dienos, tėvams (globėjams, rūpintojams) pateikus prašymą ne vėliau, kaip prieš 10 darbo dienų. 
12. Vaikų lankomumo ir maitinimų skaičiaus apskaita vykdoma:
12.1. elektroniniame dienyne pildo mokytojai;
12.2. Lopšelio-darželio elektroniniame dienyne mokytojai einamos dienos vaikų skaičių pažymi iki 9.00 val.;
12.3. kasdienio vaikų lankomumo apskaitos žiniaraštis suformuojamas paskutinę mėnesio dieną. Mokytojai, pažymėję vaikų nelankytas dienas, sutikrina vaikų nelankymo dienas pateisinančius dokumentus ir jų atitiktį galiojančiam Kretingos rajono savivaldybės tarybos Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Kretingos rajono savivaldybės mokyklose nustatymo tvarkos aprašui. Patikrinę kasdienio vaikų lankomumo apskaitos žiniaraščius pasirašo ir atiduoda higienos ir mitybos specialistui, kuris patikrinęs su valgiaraščio-reikalavimo duomenimis teikia tvirtinti direktoriui.  
12.4. kasdienio vaikų lankomumo apskaitos žiniaraštį įstaigos spaudu ir parašu tvirtina direktorius paskutinę mėnesio darbo dieną;
12.5. patvirtinus kasdienio vaikų lankomumo apskaitos žiniaraščius direktorius perduoda vyr. buhalteriui;
12.6. vyr. buhalteris per 5 darbo dienas apskaičiuoja atlyginimą už vaiko išlaikymą vadovaujantis galiojančiu Kretingos rajono savivaldybės tarybos Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Kretingos rajono savivaldybės mokyklose nustatymo tvarkos aprašu;
12.7. priešmokyklinio ugdymo mokinių, kuriems nemokamas maitinimas skiriamas vadovaujantis Lietuvos Respublikos socialinės paramos mokiniams įstatymu, apskaitą vykdo grupių mokytojai pagal Lopšelio-darželio parengtas vaikų nemokamo maitinimo taisykles;
12.8. programų „Pienas vaikams“ ir „Vaisių vartojimo skatinimas mokyklose“ apskaitą vykdo visuomenės higienos ir mitybos specialistas.
13. Tėvai (kiti tesėti vaiko atstovai) turi informuoti grupės mokytoją:
13.1. apie vaiko neatvykimą į Lopšelį-darželį – prieš vieną darbo dieną, o vaiko ligos atveju – per vieną darbo dieną nuo vaiko susirgimo pradžios;
13.2. apie vaiko atvykimą į Lopšelį-darželį po ligos arba kitos nelankymo priežasties – lankymo dieną iki 9.00 val.

V. VAIKŲ MAITINIMO RACIONO ENERGETINĖ VERTĖ, DRAUDŽIAMI MAISTO PRODUKTAI
14. Vienos dienos vaiko maisto raciono energinės vertės pasiskirstymas:
14.1. pusryčiai – 20 – 25 %;
14.2. pietūs – 30 – 40  %;
14.3. vakarienė – 20 – 25  %;
14.4. namuose vakarieniaudami vaikai turi gauti 10 –15  % rekomenduojamo paros maisto raciono.
15. Draudžiama vaikams atsinešti iš namų užkandžių ir/ar gėrimų, išskyrus, maisto produktus reikalingus įstaigoje vykdomai ugdomajai veiklai įgyvendinti.
16. Vaikų maitinimui draudžiamos tiekti šios maisto produktų grupės: bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai; saldainiai; pieniniai ledai; šokoladas ir šokolado gaminiai; konditerijos gaminiai su glajumi, glaistu, šokoladu ar kremu, pieno produktai su alyvpalmių aliejumi; sūrūs gaminiai (kuriuose druskos daugiau kaip 1 g/100 g.; sūryje ir mėsos gaminiuose – daugiau kaip 1,7 g/100 g.); maisto produktai bei kramtomoji guma su maisto priedais; gėrimai, kurių sudėtyje pridėtinio cukraus daugiau kaip 5 g/100 g; gazuoti gėrimai; energiniai gėrimai; gėrimai ir maisto produktai, pagaminti iš (arba kurių sudėtyje yra) kavamedžio pupelių, kavos ar jų ekstrakto; cikorijos, gilių ar grūdų gėrimai (kavos pakaitalai); kisieliai; maisto produktai , papildyti B grupės  vitaminais; nealkoholinis alus, sidras ir vynas; arbata, kurioje yra pluoštinių kanapių dalių (išskyrus sėklas); sultinių, padažų koncentratai; šaltai, karštai, mažai rūkyti mėsos gaminiai  ir mėsos gaminiai, kurių gamyboje buvo naudojamos rūkymo medžiagos; padažai su spirgučiais rūkyta žuvis; strimelės pagautos Baltijos jūroje; konservuoti mėsos ir žuvies gaminiai; nepramoninės gamybos konservuoti gaminiai; žlėgtainiai; mechaniškai atskirta mėsa ir jos gaminiai; subproduktai ir jų gaminiai (išskyrus liežuvius ir kepenis); džiūvėsėliuose  volioti ar džiūvėsėliuose pabarstyti kepti mėsos, paukštienos ir žuvies gaminiai; maisto papildai; maisto produktai, pagaminti iš genetiškai modifikuotų organizmų GMO, arba maisto produktai, į kurių sudėtį įeina GMO; maisto produktai, į kurių sudėtį įeina iš dalies hidridinti augaliniai riebalai.

VI. VALGIARAŠČIO SUDARYMO TVARKA

17. Lopšelyje-darželyje sudaroma:
17.1. perspektyviniai 15 dienų valgiaraščiai 1-3 metų ir 4-7 metų amžiaus vaikams. Perspektyvinius valgiaraščius sudaro Kretingos rajono Visuomenės sveikatos biuro dietologas, tvirtina  Visuomenės sveikatos biuro direktorius ir Lopšelio-darželio direktorius.
17.2. perspektyviniai valgiaraščiai keičiami pasikeitus teisės aktams, kuriais remiantis buvo sudaryti;
17.3. perspektyviniai pritaikyto maitinimo 15 dienų valgiaraščiai pagal pateiktas raštiškas gydytojo rekomendacijas sudaro  Visuomenės sveikatos biuro dietologas, tvirtina  Kretingos rajono Visuomenės sveikatos biuro direktorius ir Lopšelio-darželio direktorius;
17.4. dienos valgiaraščius-reikalavimus pagal perspektyvinius valgiaraščius sudaro higienos ir mitybos specialistas;
17.4.1. valgiaraštyje-reikalavime nurodomi pusryčiams, pietums ir vakarienei patiekiami patiekalai, patiekalų kiekiai (išeiga) 1-3, 4-7 metų amžiaus vaikams, kuriems nustatytas pritaikytas maitinimas, maisto produktų pavadinimai ir kiekiai gramais, vaikų skaičius pusryčiams, pietums ir vakarienei;
17.4.2. valgiaraštį-reikalavimą pasirašo higienos ir mitybos specialistas. Lopšelio-darželio direktorius tvirtina parengtą ir pasirašytą valgiaraštį-reikalavimą;
17.4.3. valgiaraščio-reikalavimo projektas sekančiai dienai sudaromas iš vakaro pagal tą dieną esamų vaikų skaičių, atsižvelgiant į vaikų sergamumą Lopšelyje-darželyje bei tėvų pateiktą informaciją (13 punkte nurodyta tvarka) pietums ir vakarienei valgiaraštis-reikalavimas sudaromas tai dienai pagal pateiktą vaikų skaičių;
17.4.4. galimi nereikšmingi perspektyvinio valgiaraščio keitimai, t. y. koreguoti maisto produktų kiekius, jei ženkliai pasikeičia vaikų skaičius (lyginant su vakarykščiu vaikų skaičiumi) arba pakeisti vieną maisto produktą tos pačios maisto produktų grupės kitu maisto produktu, kai mitybinė vertė nepablogėja, o energinė vertė pasikeičia ne daugiau kaip 10 %. Pakeitimus atlieka higienos ir mitybos specialistas, suderinęs su Lopšelio-darželio direktoriumi, keitimas fiksuojamas elektroniniame dienyne „Mūsų darželis“ skiltyje „Valgiaraštis“;
17.4.5. higienos ir mitybos specialistas prižiūri, kad vaikų maitinimas būtų organizuojamas pagal šį aprašą. 

VIII. MAISTO PRODUKTŲ ĮSIGYJIMAS IR APSKAITA

18. Lopšelyje-darželyje maisto produktų pirkimas organizuojamas Lietuvos Respublikos viešųjų pirkimų įstatymo ir kitų teisės aktų nustatyta tvarka.
19. Maisto produktų apskaita atliekama kompiuterine programa Finas. Apskaitą veda vyr. buhalteris.

IX. KONTROLĖ

20. Vaikų maitinimo organizavimo kontrolę pagal kompetenciją atlieka Kretingos rajono savivaldybės kontrolės ir audito tarnyba,  teritorinė valstybinė maisto ir veterinarijos tarnyba.
21. Lopšelis-darželis, gavęs patikrinimo aktą iš kontroliuojančios institucijos, nedelsiant išanalizuoja ir rengia trūkumų šalinimo planą.
X. MAISTO ATLIEKŲ TVARKYMAS

22. Maisto atliekos skirstomos į šalutinius gyvūninius produktus (ŠGP) ir žaliąsias atliekas (BIO).
23. Lopšelyje-darželyje maisto atliekos laikomos specialiai tam skirtose sandariose  pažymėtose (ŠGP kategorija ir BIO kategorija) talpose iki dienos pabaigos, vėliau talpinama į šaldiklį.
24. Atliekos išvežamos pagal poreikį, ne mažiau kaip 3 kartus per mėnesį.

XI. BAIGIAMOSIOS NUOSTATOS

25. Lopšelio-darželio direktorius supažindina darbuotojus su šiuo aprašu.
26. Aprašas keičiamas ar naikinamas direktoriaus įsakymu pasikeitus vaikų maitinimą reglamentuojantiems dokumentams arba siekiant jį papildyti, patobulinti.

_____________________




 


